**NACIONALNI PLAN REPUBLIKE HRVATSKE ZA PROVEDBU PAKTA O CIVILNOJ ZAJEDNIČKOJ SIGURNOSNOJ I OBRAMBENOJ POLITICI (ZSOP)**

## Nacionalno upravljanje civilnim ZSOP-om

## Trenutno stanje

Strategija sudjelovanja Republike Hrvatske u međunarodnim misijama i operacijama iz 2014.g. određuje opći okvir, načela i smjernice sudjelovanja Republike Hrvatske u međunarodnim misijama i operacijama te određuje provedbu suradnje relevantnih tijela državne uprave. Strategija je usredotočena na povezivanje vojne, civilne i razvojne dimenzije djelovanja te potiče razvoj i korištenje civilnih sposobnosti. Zakon o sudjelovanju civilnih stručnjaka u međunarodnim misijama i operacijama iz 2019.g. uređuje sudjelovanje civilnih stručnjaka, postupak njihovog odabira, pripreme, njihova prava i obveze i druga pitanja od važnosti za sudjelovanje civilnih stručnjaka u međunarodnim misijama i operacijama. Sukladno Zakonu, odluku o sudjelovanju civilnih stručnjaka u međunarodnoj misiji ili operaciji donosi Vlada Republike Hrvatske na prijedlog čelnika nadležnog tijela, uz prethodnu suglasnost ministra nadležnog za vanjske poslove. Navedenom Odlukom određuje se broj i struktura civilnih stručnjaka, nadležna tijela i druga pitanja vezana za pojedine međunarodne misije ili operacije. Na temelju odluke o sudjelovanju civilnih stručnjaka u međunarodnoj misiji ili operaciji, nadležna tijela provode izbor civilnih stručnjaka za sudjelovanje u međunarodnim misijama ili operacijama raspisivanjem javnog ili internog poziva za izbor civilnih stručnjaka za sudjelovanje u međunarodnim misijama ili operacijama.

Također, ova pitanja dodatno su uređena internim aktima pojedinih tijela državne uprave.

Vlada Republike Hrvatske na prijedlog Ministarstva unutarnjih poslova, uz prethodnu suglasnost Ministarstva vanjskih i europskih poslova, donosi Odluku o sudjelovanju policijskih službenika u pojedinoj mirovnoj misiji ili operaciji kojom se određuje i broj policijskih službenika koji mogu istovremeno sudjelovati u konkretnoj civilnoj misiji ZSOP-a.

Sukladno odlukama Vlade Republike Hrvatske na snazi, MUP može uputiti određeni broj policijskih službenika u sljedeće civilne misije EU-a: Misija Europske unije o uspostavi vladavine prava na Kosovu (*Mission of the European Union Rule of Law Mission in Kosovo – EULEX Kosovo*) do četrnaest, Savjetodavna misija Europske unije za reformu sektora civilne sigurnosti u Ukrajini (*European Union Advisory Mission for Civilian Security Sector Reform Ukraine - EUAM Ukraine*) do tri, Promatračka misija Europske unije u Gruziji (*European Union Monitoring Mission in Georgia - EUMM Georgia*) do tri, Misija Europske unije u Armeniji (*European Union Mission in Armenia – EUM Armenia*) do pet, te Policijska misija Europske unije za palestinska područja (*European Union Police Mission for the Palestinian Territories - EUPOL COPPS*) do dva.

**Ciljevi**

Republika Hrvatska će pridonijeti provedbi Pakta za civilni ZSOP putem aktivnosti navedenima u ovom Nacionalnom planu. Republika Hrvatska će pridonositi civilnom ZSOP-u sukladno nacionalnim prioritetima i sigurnosnim potrebama, razmjerno svojim administrativnim, financijskim i ljudskim resursima. Prednost će davati sudjelovanju u međunarodnim misijama i operacijama koje pridonose sigurnosti i stabilnosti susjedstva EU-a, što je, dijelom, ulog i u nacionalnu sigurnost. Moguće je sudjelovanje u međunarodnim misijama i operacijama u udaljenim područjima kriza, posebno kada je rješavanje tih kriza predmet globalnih sigurnosnih nastojanja. U sadržajnom smislu, naglasak se stavlja na misije i operacije koje su usredotočene na odgovore na izazove neregularnih migracija, upravljanja granicom, pomorske sigurnosti, borbe protiv terorizma, reforme sigurnosnog sektora. Nastavit će se s provedbom Odluka Vlade Republike Hrvatske o sudjelovanju policijskih službenika u određenim međunarodnim misijama ili operacijama te će se nastojati povećati broj upućenih civilnih stručnjaka u civilne misije EU-a iz drugih resornih tijela kao i stručnjaka izvan državne uprave, za što je potrebno finalizirati zakonski okvir. Osim naprijed navedenih civilnih misija EU-a u kojima trenutno sudjeluju policijski službenici MUP-a Republike Hrvatske, razmotrit će se mogućnost uključivanja i sudjelovanja i u drugim civilnim misijama EU-a o čemu je prethodno potrebno da Vlada Republike Hrvatske donese Odluku.

Unaprijedit će se međuresorna suradnja vezana uz civilne misije EU-a, uključujući organizaciju kvartalnih sastanaka na radno operativnoj radnoj razini posebno s Ministarstvom unutarnjih poslova uzimajući u obzir činjenicu da policijski službenici čine većinu upućenih civilnih stručnjaka u civilnim misijama EU-a. Ujedno je potrebno unaprijediti međuresornu koordinaciju zaduženu za razmatranje civilnog i vojnog sudjelovanja u međunarodnim misijama i operacijama sukladno prioritetima vanjske politike, te usmjeravanje planiranja nacionalnih sposobnosti potrebnih za obavljanje planiranih zadaća.

Sukladno Zakonu o sudjelovanju civilnih stručnjaka u međunarodnim misijama i operacijama, očekuje se usvajanje podzakonskih akata tijekom 2024. koji će preciznije urediti postupak odabira, upućivanja i povratka, kao i prava i obveze civilnih stručnjaka u međunarodnim misijama i operacijama.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske za provedbu Nacionalnog plana, uključujući upućivanje civilnih stručnjaka u civilne misije EU-a.

**Specifični formati sudjelovanja u civilnim misijama EU-a (specijalizirani timovi, gostujući stručnjaci, multinacionalni sastavi, itd.); raspoređivanje civilnih stručnjaka za upravljanje krizama u delegacije EU-a ili u institucije zemalja domaćina.**

**Trenutno stanje**

Postoje mogućnosti za upućivanje gostujućih stručnjaka. Raspoređivanje civilnih stručnjaka za upravljanje krizama u delegacije EU-a ili u institucije zemlje domaćina podrazumijeva ispitivanje/jačanje nacionalnih kapaciteta i usvajanje odgovarajućih odluka na nacionalnoj razini.

**Ciljevi**

Nastojat će se ostvariti pretpostavke za veći angažman civilnih stručnjaka u nekima od navedenih formata, poput specijaliziranih timova. Usvajanjem predviđenih podzakonskih akata otvorile bi se veće mogućnosti za upućivanje stručnjaka u takvim formatima.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

Nadležna tijela osiguravaju proračunska sredstva u okviru svojih ukupnih rashoda u državnom proračunu Republike Hrvatske.

**Sposobnost EU-a da do 2027. rasporedi 200 stručnjaka u roku od 30 dana**

**Trenutno stanje**

Republika Hrvatska može uputiti civilne stručnjake u roku do 30 dana sukladno Odlukama Vlade Republike Hrvatske na snazi kojima se određuje broj i struktura civilnih stručnjaka koji će se uputiti u konkretnu civilnu misiju EU-a.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

**Suradnja ZSOP-a i aktera u području pravosuđa i unutarnjih poslova (PUP); civilno-vojne sinergije**

**Trenutno stanje**

Postoji suradnja, posebno između MVEP-a i MUP-a. Republika Hrvatska podržava suradnju i sinergiju između civilnih misija ZSOP-a, službi Komisije i dionika iz područja PUP-a, u okviru integriranog pristupa. Postoji koordinacija između civilne i vojne komponente.

Međutim, ima prostora za unaprjeđenje koordinacije i proširenje broja sudionika, posebno iz sektora pravosuđa i ostalih institucija iz područja PUP-a.

**Ciljevi**

Pravodobno uključivanje svih relevantnih dionika u nacionalnu koordinaciju, temeljem njihovih uloga i mandata. Razvijanje suradnje s akterima pravosuđa i unutarnjih poslova, uključujući u aktualnim izazovnim područjima civilnog ZSOP-a, poput nezakonitih migracija, upravljanja granicom, pomorske sigurnosti, hibridnih prijetnji i sl. Izrada redovnih godišnjih izvješća o suradnji.

Također, Republika Hrvatska će nastaviti podržavati jačanje sinergija i komplementarnosti između civilne i vojne dimenzije ZSOP-a, u skladu s Integriranim pristupom.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

**Jačanje kapaciteta i otpornosti u odnosu na hibridne i kibernetičke prijetnje; inozemna manipulacija informacijama i uplitanje (FIMI)**

**Trenutno stanje**

Republika Hrvatska može uputiti stručnjake za ove vrste sigurnosnih izazova u civilne misije EU-a.

**Ciljevi**

Potrebno je unaprijediti svijest o ovim sigurnosnim izazovima i mogućem angažmanu u pojedinim civilnim misijama EU-a na njihovom suzbijanju, uz proširenje kruga relevantnih civilnih stručnjaka koje bi bilo moguće uputiti u civilne misije.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

**Razvoj civilnih sposobnosti u 2024.**

**Ciljevi**

U tijeku je razvoj civilnih sposobnosti, za što je potreban funkcionalni institucionalni okvir.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

## Upravljanje ljudskim resursima

**Trenutno stanje**

Republika Hrvatska može upućivati civilne stručnjake/savjetnike za ljudska prava i za rodna pitanja u civilne misije EU-a. Redovito se prate pozivi za doprinose u kojima se traže civilni stručnjaci ovog profila. Prijave se obavljaju sukladno mogućnostima i interesima. Republika Hrvatska ne upućuje civilne stručnjake/savjetnike za okoliš.

**Ciljevi**

Razmotriti mogućnost upućivanja stručnjaka/savjetnika za okoliš u civilne misije EU-a, što podrazumijeva odgovarajuće nacionalne odluke o upućivanju stručnjaka iz ili izvan državne uprave.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

**Pružanje većeg doprinosa civilnog ZSOP-u, koji može biti u obliku osoblja, opreme, osposobljavanja, potpore vježbama, financijskih doprinosa ili nekom drugom obliku**

**Trenutno stanje**

Postoji mogućnost upućivanja većeg broja hrvatskih stručnjaka u civilne misije EU-a. Primjerice, prema postojećim Odlukama Vlade Republike Hrvatske može upućivati više policijskih službenika u civilne misije EU-a nego je trenutno slučaj. Policijski službenici Republike Hrvatske prijavljuju se na natječaje za sudjelovanje u civilnim misijama EULEX Kosovo, EUAM Ukrajina, EUMM Gruzija, EUM Armenija. Broj angažiranih policijskih službenika varira i ovisi o uspješnosti na natječajnim postupcima kao i o rotacijama nakon proteka redovnog mandata u misijama koji, prema trenutnom pravnom okviru, može biti 12 + 6 mjeseci, odnosno u maksimalnom trajanju od 18 mjeseci.

U Republici Hrvatskoj ima i drugih civilnih stručnjaka koji bi mogli doprinijeti civilnim misijama EU-a budući da posjeduju specifična iskustva političke, gospodarske i društvene tranzicije, Domovinskog rata i mirne reintegracije okupiranih područja, što predstavlja dodanu vrijednost u području međunarodne sigurnosti.

Izazov predstavlja nemogućnost dugoročnog planiranja broja angažiranih civilnih stručnjaka jer pojedinačno sudjelovanje ovisi o raspoloživim i slobodnim radnim mjestima u nekoj misiji kao i o uspjehu na otvorenom natječaju za sekundirane stručnjake na kojima osim civilnih stručnjaka iz Republike Hrvatske, mogu sudjelovati i kandidati iz svih zemalja EU, a za neke pozicije i iz trećih država.

Pored unaprjeđenja pripreme i obuke kandidata, potrebna je veća fleksibilnost procedura odabira na razini EU-a koje će omogućiti veću uključivost, uvažavati komparativne prednosti kandidata i uzeti u obzir bolju predstavljenost država članica.

Upućivanje državnih službenika u međunarodnu misiju predstavlja izazov jer je često vrlo teško naći zamjenu. Također, druge međunarodne misije i agencije EU-a sa svojom „ponudom“ potencijalnim kandidatima predstavljaju konkurenciju civilnim misijama EU-a.

**Ciljevi**

Republika Hrvatska nastoji povećati broj upućenih civilnih stručnjaka u civilne misije EU-a. Pritom će se uložiti napori u bolju pripremu hrvatskih predstavnika.Razmotrit će se mogućnost organizacije i provedbe preduputnih osposobljavanja za sudjelovanje u civilnim ZSOP misijama u Republici Hrvatskoj.

Nastavit će se praćenje Poziva za doprinose civilnim misijama EU-a i prijava kvalificiranih kandidata. Potrebno je proširiti opseg civilnih stručnjaka koji mogu sudjelovati u civilnim misijama EU-a i osigurati da takvi stručnjaci budu obaviješteni o pozivima za doprinose. Radit će se na osvještavanju nadležnih tijela o obvezama koje proizlaze iz Pakta za civilni ZSOP, kao i na informiranju državnih službenika, civilnih stručnjaka i ostalih potencijalnih kandidata o mogućnostima sudjelovanja u civilnim misijama EU-a.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

**Sudjelovanje u civilnim misijama i karijerni putovi**

**Trenutno stanje**

Zakon o sudjelovanju civilnih stručnjaka u međunarodnim misijama i operacijama propisuje da civilni stručnjak koji je državni službenik i namještenik državnih tijela odnosno službenik i namještenik javnih službi, nakon povratka iz međunarodne misije ili operacije ima pravo rasporeda na odgovarajuće poslove sukladno stečenom zvanju, radnom iskustvu i poslovima na kojima je prethodno radio prije upućivanja u međunarodnu misiju ili operaciju.

Raspoređivanje civilnih stručnjaka nakon povratka iz civilne misije EU-a na odgovarajuće poslove i odgovarajuće vrednovanje njihovih iskustava i znanja stečenih u civilnoj misiji predstavlja izazov, na čijem oslovljavanju se neprestano radi.

**Ciljevi**

Nastavit će se s naporima unaprjeđenja sustava upućivanja hrvatskih civilnih stručnjaka u civilne misije EU-a, kako bi se osiguralo stjecanje međunarodnog iskustva što većem broju hrvatskih stručnjaka, koje će oni potom moći ugraditi u rad i funkcioniranje institucija iz kojih dolaze.

Temeljem Zakona o sudjelovanju civilnih stručnjaka u međunarodnim misijama i operacijama predviđeno je da Vlada Republike Hrvatske usvoji podzakonski propis/uredbu kojom se detaljnije uređuje postupak izbora, upućivanja i povratka te prava i obveze civilnih stručnjaka za vrijeme sudjelovanja u međunarodnim misijama i operacijama. Usvajanjem pravnog okvira očekuje se povećanje opsega potencijalnih kandidata za civilne misije EU-a.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

**Veće sudjelovanje žena u civilnom ZSOP-u, uključujući na rukovodećim položajima**

**Trenutno stanje**

Republika Hrvatska promiče rodnu perspektivu u nacionalnoj vanjskoj i sigurnosnoj politici putem Nacionalne politike za promicanje ravnopravnosti spolova i dva Nacionalna akcijska plana (NAP) za provedbu Rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija. Ključni se ciljevi u NAP-ovima odnose na postizanje napretka prema uravnoteženoj zastupljenosti muškaraca i žena u nacionalnim institucijama obrambenog i sigurnosnog sektora i diplomatskoj službi na svim razinama. Akcijski plan sadrži niz mjera za poticanje sudjelovanja žena u međunarodnim vojnim operacijama i civilnim misijama, kao i odgovarajuću obuku. Veći naglasak stavit će se na navedene teme i u budućoj generaciji polaznika.

Mogući izazovi prilikom sudjelovanja žena u civilnim misijama najčešće uključuju postizanje ravnoteže između zahtjeva obiteljskog života (poput skrbi o djeci i starijim članovima obiteljima) i povećanih psiho-fizičkih napora tijekom rada u nerijetko nestabilnom okružju misija.

Ulaganje u rukovoditeljske vještine viših rukovoditelja, uključujući rodno osjetljivo vodstvo, sastavni je dio upravljanja ljudskim resursima u nadležnim tijelima i priprema za upućivanje stručnjaka u civilne misije.

**Ciljevi**

Republika Hrvatska snažno podupire prijavljivanje i sudjelovanje žena u civilnim misijama. U okviru drugog Nacionalnog akcijskog plana za provedbu Rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija (NAP II) s ciljem ujednačavanja zastupljenosti muškaraca i žena u civilnim misijama ZSOP-a, nužna pažnja bila je posvećena daljnjem poticanju interesa i ohrabrivanju žena za sudjelovanjem u civilnim misijama, uz ostalo i kroz odgovarajuću obuku i bolje informiranje. Naglasak na navedenim temama bit će dijelom i buduće generacije NAP-ova. Sljedeći NAP, NAP III, bi trebao obuhvaćati razdoblje od 2025. do 2029. godine.

MUP je tijekom 2023. godine provelo interni natječaj za nove kandidate, policijske službenike koji žele sudjelovati u civilnim misijama ZSOP-a kako bi izrazili svoj interes da budu uključeni u sustav *Goalkeeper* i time dobili mogućnost prijavljivanja na natječaje za civilne misije EU-a, s naglaskom na povećanje sudjelovanja žena.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

## Osposobljavanje

**Trenutno stanje**

Zakon o sudjelovanju civilnih stručnjaka u međunarodnim misijama i operacijama propisuje da se civilni stručnjak upućuje u međunarodnu misiju i operaciju nakon provedenog preduputnog osposobljavanja koje provodi nadležno tijelo koje upućuje civilnog stručnjaka u međunarodnu misiju i operaciju, a na polaznika osposobljavanja primjenjuje svoje propise o unutarnjem ustrojstvu i unutarnjem redu. Prema Zakonu, nadležno tijelo sastavlja i provodi program osposobljavanja u suradnji s drugim državnim tijelima Republike Hrvatske kao i institucijama i tijelima EU-a i međunarodnim organizacijama. MUP je imenovao nacionalnog stručnjaka za osposobljavanje (*National Training Expert, NTE*) koji sudjeluje u radu Skupine EU-a za civilno osposobljavanje (*EU Civilan Training Group*).

Republika Hrvatska trenutačno ne nudi obuku vezanu uz sudjelovanje u civilnim misijama, ali u Centru za sigurnosnu suradnju (RACVIAC) te na vojnom učilištu dr. Franjo Tuđman organizirani su seminari koji se dotiču tema koje su relevantne za rad u civilnim misijama.

Važno je osigurati preduputno osposobljavanje za sve kandidate koji žele sudjelovati u civilnim misijama ZSOP-a.

**Ciljevi**

Unaprjeđenje preduputnog osposobljavanja osoblja. Omogućavanje pristupa platformi *Schoolmaster* svim dionicima uključenima u provedbu Nacionalnog plana i sudjelovanju u civilnim ZSOP misijama. Veće korištenje mogućnosti osposobljavanja putem tečajeva pod okriljem Europskog učilišta za sigurnost i obranu (ESDC).

Osiguranje sredstava za osposobljavanje, opremanje i sudjelovanje civilnih stručnjaka u civilnim misijama EU-a. Organiziranje tečajeva u području ZSOP-a. Evaluacija iskustava i znanja stručnjaka koji se vraćaju iz civilnih misija.

Aktivno sudjelovanje predstavnika Republike Hrvatske u radu radnih skupina EU-a za civilno i za vojno osposobljavanje (EUCTG; EUMTG).

Članstvo Republike Hrvatske u Europskom centru izvrsnosti za civilno upravljanje krizama u Berlinu od 1. siječnja 2024. pridonijet će boljem sagledavanju svih aspekata važnih za pripremu i obuku civilnih stručnjaka iz Republike Hrvatske koji se upućuju u civilne misije ZSOP-a.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.

## Strateško komuniciranje

**Trenutno stanje**

Odluke Vlade Republike Hrvatske o upućivanju policijskih službenika u određene civilne misije EU-a su javno dostupne. Također, na javnim stranicama MVEP-a i MUP-a dostupne su informacije o sudjelovanju Republike Hrvatske u civilnim misijama EU-a te opisi glavnih prioriteta tih misija. Natječaji za upućivanje u civilne misije dostupni su na internim stranicama MVEP-a i *Goalkeeper-u*. Usvajanje Strateškog kompasa za sigurnost i obranu EU-a bilo je istaknuto u javnoj komunikaciji, uključujući s ministarske razine. Informacije o ciljevima Strateškog kompasa povezanima s civilnim ZSOP-om bile su podijeljene u sustavu državne uprave radi podizanja svijesti i definiranja nadležnosti u provedbi ciljeva na nacionalnoj razini. Sudjelovanje na događajima posvećenima civilnom ZSOP-u (poput Godišnje pregledne konferencije o civilnom ZSOP-u) su također prilike za konzultacije i podizanje svijesti o civilnom ZSOP-u.

**Ciljevi**

Unaprijediti javnu komunikaciju i povećati vidljivost civilnog ZSOP-a. Priprema i distribucija informativnih materijala; organiziranje prezentacija/seminara za državne službenike i potencijalne kandidate sa stručnjacima koji su sudjelovali u civilnim misijama.

Nadležna tijela osiguravaju potrebna proračunska sredstva u okviru svojih ukupnih rashoda u državnom proračunu Republike Hrvatske.